জানা গেছে, আগে ব্যাংকগুলো তার মোট দায়ের ১০ শতাংশ সমপরিমাণ অর্থ পুঁজিবাজারে বিনিয়োগ বা শেয়ার ধারণ করতে পারত। মোট দায় বলতে ব্যাংকগুলোর মূলধন বাদে সব সম্পদের মূল্যের যোগফল বোঝাত। ওই সময় ব্যাংকগুলোতে পাঁচ লাখ কোটি টাকার মোট সম্পদ ছিল। কিন্তু সংশোধিত ব্যাংক কোম্পানি আইনানুযায়ী ব্যাংকগুলো পরিশোধিত মূলধন, সংবিধিবদ্ধ সঞ্চিতি, রিটেইন আর্নিং ও শেয়ার প্রিমিয়াম অ্যাকাউন্টের সমন্বয়ে যে অর্থ থাকবে তার ২৫ শতাংশের বেশি অর্থ পুঁজিবাজারে বিনিয়োগ করতে পারবে না। ব্যাংক ও আর্থিক প্রতিষ্ঠানগুলোর তখন মোট সমন্বিত ৭০ হাজার কোটি টাকার মূলধনের ২৫ শতাংশ হিসেবে ব্যাংকগুলো শেয়ার বাজারে বিনিয়োগ করতে পারবে সর্বোচ্চ সাড়ে ১৭ হাজার কোটি টাকার। সংশ্লিষ্ট সূত্র জানিয়েছে, তখন বেশির ভাগেরই বাড়তি বিনিয়োগ ছিল। এ বাড়তি বিনিয়োগ ধাপে ধাপে অর্থাৎ ২০১৬ সালের ২১ জুলাইয়ের মধ্যে নেমে আনার নির্দেশনা দেয়া হয়। এর পর থেকে পুঁজিবাজারে ব্যাংকগুলো আর নতুন বিনিয়োগ করতে পারেনি। অনেকেই লোকসান সমন্বয় করার সুযোগ না পাওয়ায় এক দিকে পুঁজিবাজারে টাকার প্রবাহ কমে যায়, অন্য দিকে প্রতি বছরই পুঁজিবাজারের বিনিয়োগজনিত লোকসান সমন্বয় করা হয় ব্যাংক ও আর্থিক প্রতিষ্ঠানের মুনাফা থেকে।